Bartholomäus (Apostel)

miniatur|De Apostel Bartholomäus (ut Michelangelo siene Sixtinsche Kapell in Rom)
De Apostel Bartholomäus (hebr. בר־תלמי Bar-Tolmai, d. h. Tolmai sien Söhn) hett wohrschienlich in dat 1. Johrhunnert in Kana in Galiläa leevt.

 Wat in de Bibel steiht 
Na de Bibel weer Bartholomäus een vun Jesus siene Jüngers (kiek bi Mk. 3,14-19) un een vun de twolf Apostels. He warrt in de Listen mit Apostelnaams in de eersten dree Evangelien nömmt. Sien ganzen Naam is wohrschienlich Natanaël Bar-Tolmai, dat heet: Natanael, Tolmai sien Söhn. Dat is tominnst an to nehmen, wenn he desülvige Natanael is, vun den in Joh.1, 45-50 vertellt warrt, wie he beropen warrt. Dat kann annahmen weern, dat Natanael Bar-Tolmai en Schriftgelehrten oder Schöler vun en Schriftgelehrten ween is. 

 Wat de Legenn over em vertellt (Hagiographie) 

De Legenn vertellt, he harr in Indien, in Mesopotamien un sunnerlich in Armenien predigt hebben. In Armenien weer he denn ok to'n Merteler maakt wurrn. Astyages, den König vun Armenien, Polymios, sien Broder, schall den Befehl geven hebben, em de Huut vun't Lief af to trecken, as he noch leven dö. Achterna schall he over Kopp krüzigt wurrn sien. Annerwegens warrt vertellt, se harrn em den Kopp afneiht. 

Later is noch de annere Legenn upkamen, de Kast mit siene Lieke schall vun de See up den Strand vun de Insel Lipari bi Sizilien anspöölt wurrn sien. Dor harrn se em denn ok inkuhlt. Over sien Graff is en Karken boot wurrn, man de hefft de Sarazenen 831 in'n Dutt maakt.

 Karkengeschicht 
Kaiser Otto II. hett de Knaken 983 na Rom henbrocht. Dor sünd se bit up den hüdigen Dag unner brocht. De Bregenpann is in dat 13. Johrhunnert na Frankfort an'n Main kamen un hett dor ehren Platz funnen in den Kaiserdom St. Bartholomäus. 

 Ikonographie un Kennteken 
Vun den Anfang vun dat 13. Johrhunnert af an warrt Bartholomäus in allerhand Biller wiest mit Mest un aftagen Huut. In Michelangelo sien Jüngst Gericht in de Sixtinsche Kapell in Rom schall dat Anlaat up de Huut, de Bartholomäus dregen deit, Michelangelo sien Sülvstportrait ween. 

 Denkeldage 
 kathoolsch: 24. August 
 evangeelsch: 24. August
 anglikaansch: 24. August
 orthodox: 11. Juni

 Wo he de Oorts- un Schutzhilligen is 
Karken unner sien Naam gifft dat in Sankt Bartholomä, San Bartolomeo, Saint-Barthélemy, Saint Bartholomew. As Schutzpatroon gellt he in de Städer

 Altenburg, Frankfurt an'n Main, Pilsen, Maastricht, Kettig, Wiehe, Görwihl, Büchenau, Markranstädt;
 up de Lipaarschen Inseln (bi Sizilien);
 for de Berope Barglüde, Gipser, Buern, Wienbuern, Hirten, Ledderarbeiders, Garvers, Saddelmakers, Schohmakers, Sniederslüde, Bäckerlüde, Slachters, Bookbinners un Ööl- un Kääshökers (in Florenz). 

De Kathoolschen meent, he hölp woll gegen Huutkrankheiten, un wenn een dat mit de Nerven nich goot geiht un wenn een dat Rieten hett.

 Kiek ok bi 
 Bartholomäusevangelium
 Bartholomäusnacht (As in Paris an'n 24. August 1572 Dusende vun Hugenotten an'e Sieten maakt wurrn sünd)

 Weblenken 

 Der Hl. Bartholomäus

Kategorie:Apostel
Kategorie:Hilliger
Kategorie:Person ut de Bibel
Kategorie:Jodendom
Kategorie:Christendom
Kategorie:Mann
Kategorie:Antike
Kategorie:Storven in dat 1. Johrhunnert